Asif n Wansifn

**Asif n wansifn** nɣ **Asif n isaffn** (s taɛrabt : نهر أم الربيع *Umm rrabiɛ*) iga yan wasif bahra imqqurn ɣ tmazirt n Lmɣrib. Yullid wasif n Wansifn sg idrarn n waṭlaṣ anammas issudu s umnid n umalu allig nn iffi g taman tiɣrmt n Uzmmur, ɣ ugaru (océan) Aṭṭlanṭi. Tiɣzi gis 555 Km, tamkta n waman sgis izrrin ar traḥan ar 117 m3/s, ɣayadd a yudjan asif n wansifn ad ig asif wiss sin g tmazirt n Lmɣrib.

Isaffn n Tasawt d Wad lɛbid gan isaffn imqqran dadd i-tt-ffin g wasif n wansifn, ssin itsn uckand sg idrarn n waṭlaṣ amqqran, sg tmnaḍin Infḍwak d Innultan, sɣ tsga n unẓul.

Asif n wansifn yattuy bahra watig nns ɣ umzruy tmazirt n Lmɣrib d umaḍal aqbur, iqqim iga iwtta gr tagldit n Fas d Tagldit Murrukc g uzmz Iwaṭṭasn d Imarinn, allig d ikcm urumi Afranṣawi s Lmɣrib g usggas n 1912. Ig daɣ asif-ad iwtta ingr tiqqbilin n Ccawiyya d Rrḥamna, tili dars daɣ yat tawwri tagjdant g tibḍit tatrart n Murrukc, illa ingr Tasga n Mrrakc-Asfi d tasga n Tigmmi tumlilt-Sttat.

## Tiwlafin

Sources d'Oum Rabii é.JPG|Iɣbula
Ahmed el-Hansali Dam.jpeg|Uggʷug n Aḥmad Lḥanṣali
Oum Er-Rbia River.svg|Asif n Wansifn
Oum Er R'bia.jpg|Tawada n wasif
تدفق مياه أم الربيع.jpg|Aman g wansifn


## Assaɣ
Assaɣ aqqbur igat **Wansifn** s unamk n **wasif n isaffn** nɣ asif kullu imqqurn, acku asif ad iga asif kullu ymqqurn g tamnaḍt-ad lli g illa, ayaɣ af as gan s wassaɣ asif amqqran nɣ asif n isaffn, ɣmklli isawl f wassaɣ ad **Lyyun Al afriqi** g udlis-ns **Waṣf ifriqya**, **adlis ad lli igan yan sg igjda n tussna n Lmɣrib aqqbur d tussna iqqbiln-ns**. 

G tasut tiss 16 assaɣ ad i-tt-ussnfal s wassaɣ n **Umm rrbiɛ**, assaɣ ad nna igan assaɣ n yan iɣrm sg iɣrman nna ɣ izray f wasif ad, macc assaɣ n iɣrm ad igat *Umm Rabiɛ* ɣmklli inna *Muḥmmad Al idrisi* g udlis nns **Nuzzhat Almuctaqq**.

### Assaɣn yaḍni
Iṭṭaf asif ad kigan n ismawn nɣ wassaɣn yaḍni, zun d :
*Asif n isaffn
*Umm rrbiɛ
*Anatis
*Asana
*Morbeia
*Morbea
*Morbia
*Oum-er-Rbia

## Aglam
Ard i-tt-nbaɛ wasif n wansifn sg idrarn waṭlaṣ anammas, sg taɣzi n  1800  m  f uflla n wakal, aggugn iɣbula ns f tamdint n Xnifra s  40 Km, aggugn daɣ  f iɣrem n Mrirt s  26 Km.

Asif nnaɣ sg iɣrem n Xnifra ifka yixf nns s umnid n iffus, ilma yekcem s uẓaɣar n Tadla, ilma kcmnd sers isaffn n Tasawt d Wad lxḍer d wasif n Wad lɛbid sg iẓẓelmḍ.

## Amda alilan
Amda alilan n wasif n wansifn dars yat tajumma n 35 000 Km^2 .

## Isaffn

* Asif n Tasawt
* Asif n Wad lxḍer
* Asif n Wad lɛbid
* Asif n Sru
* Asif n Cbuka
* Asif n Wawman
* Asif n Drna

## Amawal
* Amda alilan  : حوض مائي
* ililan  : ماء
* Amda  : حوض
* Agjdan  : رئيسي
* Agaru  : محيط
* Uẓẓun : حد فاصل
* Aktum  : صبيب ,débit
* Amda alilan : حوض مائي  sg ililan : ماء
* Aglam : وصف، description
* Tamzazt : جريان, mouvemnt d'une rivière
* Amɣlal : دائم, permannt

## Iɣbula
*Wikipidya Taqbaylit - Asif n wansifn - *s tutlayt taqbaylit*
*Encyclopedie Berbere - Khénifra yura tt *M. Peyro - 2005 - s tutlayt tafṛansist*
*Wikipidya Taɛrabt - نهر أم الربيع - *s tutlayt taɛrabt*
*Mawdoo3.com - أين يقع نهر أم الربيع - *s tutlayt taɛrabt*
*AA.com - شلالات "أم الربيع" بالمغرب... سحر يتدفق بين جبال الأطلس - *s tutlayt taɛrabt*
*Alquds.co.uk - أزمور المغربية تتكئ على نهر أم الربيع وتستنشق عبق التاريخ - *s tutlayt taɛrabt*

## Ẓr uggar
* Aṭlas anammas
* Asif n Dra
* Asif n Dads
* Asif
*Asif n Tamri

## Tisaɣulin